Source: http://www.druckeria.ro/tag/csm-baia-mare/
Timestamp: 2020-07-14 10:41:18+00:00

Document:
csm baia mare Archives - Druckeria
RCM Timișoara stă în prima etapă a Superligii
La fel ca anul trecut! RCM Timișoara va sta în prima etapă a Superligii, programată pentru 29 martie, urmând a disputa primul joc oficial din 2014 o săptămână mai târziu, pe teren propriu, în compania vicecampioanei CSM Baia Mare.
Programul noii ediții a Superligii CEC Bank a fost, finalmente, dat publicității pe site-ul întrecerii. Cortina se va ridica la 29 martie, dar la la fel ca anul trecut, campioana RCM Timișoara va avea o etapă de pauză, deoarece nici de această dată la start nu s-a înscris un număr par de echipe.
Primul joc oficial din 2014 al galben-albaștrilor se va disputa pe 5 aprilie, atunci când, de la ora 11, vor primi, pe arena „Gheorghe Rășcanu”, vizita rivalei din ultimii ani, CSM Știința Baia Mare. De altfel, întregul traseu al timișorenilor din prima parte a sezonului pare o copie fidelă a celui de anul trecut, campionii urmând a evolua, în etapa a treia, pe terenul Stelei, după care vor juca acasă, o săptămână mai târziu, în compania Farului Constanța.
Iată programul complet al Superligii CEC Bank 2014:
Filed Under: Rugby, Stire de ultima ora Tagged With: breaking, csm baia mare, Druckeria, program superliga, RCM Timisoara, rugby timisoara, superliga cec bank
RCM Timișoara, în rolul matadorului, la „corida” de pe Arcul de Triumf
RCM Timișoara pregătește finala de sâmbătă, cu Baia Mare, ca pe o adevărată coridă. Afișul oficial al jocului, realizat de vicepreședintele Druckeria, Ema Cernescu, înfățișează un matador îmbrăcat în culorile galben și albastru, victorios în fața Arcului de Triumf.
Dacă învingătoarea duelului din teren va fi cunoscut sâmbătă seară, după fluierul final al arbitrului Vlad Iordăchescu, RCM Timișoara a câștigat deteșat duelul cu Baia Mare în ceea ce privește promovarea finalei. Pentru ultimul act al Superligii, clubul bănățean, în colaborare cu Ema Cernescu, a pregătit un afiș extrem de sugestiv, în care e reprezentat un matador în galben și albastru aflat în fața Arcului de Triumf.
„Țin să îi mulțumesc lui Ema Cernescu pentru faptul că ne putem lăuda meci de meci cu afișe de înaltă ținută, care demonstrează că suntem un club profesionist. Pentru finală, avem un afiş de cinci stele, care reprezintă un matador în coridă. De ce am ales această idee? Consider că e foarte sugestiv. Puţină lume ştie, corida înseamnă înfrângerea animalului, a forţei brute, reprezentată de taur. Toreadorii sunt cei ce iau parte în coridă, iar matadorul e cel ce dă lovitura de graţie taurului. Corida are patru acte importante: rugăciunea, când toreadorul e purtat pe poarta principelui către coridă, lupta propriu zisă, omorârea taurului de matador, iar în final tăierea urechilor şi prezentarea lor către public, care poate accepta sau nu vitejia lui”, a explicat Dan Dinu ideea care a stat la baza afișului.
Vicepreședintele celor de la RCM Timișoara trage speranțe că prin jocu prestat, elevii lui Chester Williams vor fi apreciați de spectatorii de pe stadionul „Arcul de Triumf”, indiferent de afinitățile acestora. „La fel ca un matador, cred că vom culege aplauzele celor ce vor fi prezenţi pe Arcul de Triumf, indiferent dacă sunt bucureşteni, timişoreni sau băimăreni. Vrem să punem accent pe fair play, pentru că rugbyul este un sport nobil”, a mai spus Dan Dinu.
Program pentru fanii care rămân la Timișoara
Campioana RCM Timișoara va fi însoțită la București, în drumul spre cel de-al treilea titlu din palmares, de aproximativ 500 de fani, după cum apreciază Dan Dinu. „Sunt 6 autocare care pleacă din Timişoara. Vor fi mulţi care vin din Braşov, vom mai fi susținuți de fani pe care îi avem la nivel de Bucureşti. Clubul are 120 de invitaţi, din mediul politic, de afaceri şi aşa mai departe. S-ar putea să fim mai mulţi de 500”, a precizat Dan Dinu.
Printre susținătorii galben-albaștrilor se vor număra și doi dintre foștii jucători ai echipei, Alexandru Manta și Petru Bălan, ultimul participând din teren la titlul cucerit în 2012. „Cred că va fi un lucru benefic pentru băieţi văzându-l pe Petru alături de ei, el remarcându-se în perioada petrecută la Timișoara ca un adevărat lider”, a mai adăugat Dan Dinu.
Timișorenii ce nu vor putea fi prezenți la București, vor avea parte de un program special. În Piața Victoriei se va monta un ecran uriaș și o tribună, iubitorii de rugby având posibilitatea de a urmări atât finala mică, dintre Steaua și Farul, cât și meciul-vedetă al serii, dintre RCM Timișoara și Baia Mare.
Duminică, tot în Piața Victoriei, vor avea loc o trei concerte dedicate rugbyștilor, susținute de trupele AM Band, Sanctuar și Cargo, iar la ora 20 vor urca pe scenă și Chester Williams alături de elevii săi. Sperăm noi, cu mult visatul trofeu în brațe.
Filed Under: Rugby Tagged With: afis, arcul de trium, breaking, cargo, concert, corida, csm baia mare, dan dinu, Druckeria, ema cernescu, RCM Timisoara, rugby timisoara, sanctuar
Timișoara jubilează în București! Conache aduce titlul pe Bega după 40 de ani
RCM Timișoara a cucerit titlul național după o pauză de 40 de ani. Elevii lui Chester Williams s-au impus în fața campioanei ultimilor trei ani, CSM Baia Mare, scor 16-6, după un joc cu un final dramatic.
7 octombrie a devenit o dată istorică pentru sportul timișorean. După 21 de ani de pauză, o reprezentantă a sporturilor de echipă de pe Bega a câștigat titlul național. RCM Timișoara a învins campioana en titre, Știința Baia Mare, și cucerește astfel cel de-al doilea titlu din istoria clubului, după cel câștigat de Rășcanu & co în 1972.
Timișorenii s-au impus cu 16-6 pe „Arcul de Triumf”, după un joc extrem de echilibrat. Factorul decisiv al finalei a fost introducerea lui Gabriel Conache, cel care a reușit 13 din cele 16 puncte ale bănățenilor. De altfel, acesta a reușit și singurul eseu al meciului, în ultimul minut de joc, fortificând victoria RCM-ului din finală.
„Vorbeam după accidentarea lui Calafeteanu cu asistentul meu și îi spuneam că trebuie să îl introducem pe Conache. Din fericire, a fost mutarea decisivă pentru noi, deși îmi pare foarte rău de Vali. Pot să mai spun că avem, prin Stelian Burcea, cel mai bun căpitan de echipă din țară”, a declarat Chester Williams, antrenorul noii campioane a României.
Elementul-surpriză al meciului, Gabriel Conache, trăiește momentele cele mai frumoase din careieră, istoria urmând să-l rețină drept eroul Timișoarei din finala cu Baia Mare. „Am fost omul potrivit la locul potrivit. E o senzație extraordinară. Mă bucur că prin acea fază din final, finalizată de mine, am putut să-i fentăm pe cei din Baia Mare. Am avut foarte mari emoții, mai ales atunci când am transformat prima lovitură de pedeapsă. Am reușit însă să orind încredere pe parcurs. Sunt foarte obosit în acest moment, abia aștept să ajungem acasă și să sărbătorim titlul la Timișoara”, a declarat Conache.
Jucătorii de la RCM Timișoara vor rămâne în această noapte la București, urmând să se întoarcă luni pe Bega. Chester Williams și elevii săi vor prezenta cel mai prețios trofeu al rugby-ului românesc luni după-amiază, de la ora 18, în Piața Unirii.
Filed Under: Rugby Tagged With: arcul de triumf, bucuresti, Chester Williams, csm baia mare, RCM Timisoara, rugby
Uniți pentru titlu! Lumea sportivă a Timișoarei, alături de RCM
RCM Timișoara va disputa duminică, la București, cel mai important joc din ultimii 40 de ani. Stadionul „Arcul de Triumf” ar putea fi scena celui de-al doilea titlu de campioană din palmaresul grupării studențești. Finala în care sunt implicați elevii lui Chester Williams a stârnit o emulație fără precedent, atât în rândul suporterilor, cât și în întreaga lume a sportului timișorean.
Deși s-au obișnuit cu mingile rotunde, în acest weekend, fotbaliștii și baschetbaliștii din Timișoara vor fi cu ochii pe balonul oval. Finala Superligii CEC Bank, dintre RCM Timișoara și Știința Baia Mare, a stârnit un val de încurajări pentru elevii lui Chester Williams din partea reprezentanților celorlaltor ramuri sportive din oraș. Iar asta și pentru că un titlu cucerit de galben-albaștrii ar sparge ghinionul pentru toate sporturile de echipă de pe Bega, care n-au mai triumfat la nivel național de 21 de ani.
Nou-promovați pe prima scenă, baschetbaliștii de la Timba țintesc să ajungă în fruntea ierarhiei în anii următori. „Urșii” au trimis un mesaj de încurajare rugbyștilor, pe pagina de Facebook a clubului, numindu-i pe elevii lui Chester Williams „campioni”, indiferent de rezultatul finalei de la București.
„Ne aflăm în fața unui eveniment important pentru sportul timișorean. Peste trei zile, un trofeu de o mare însemnătate poate ajunge în orașul nostru. Campionii noștri, le spunem așa pentru că ei chiar sunt campioni, pot câștiga titul național la rugby. Până acum au dat dovadă de forță, spirit de luptă, sacrificiu și ne-au făcut să ne mândrim cu ei. Duminică, vom sta cu sufletul la gură și îi vom susține cât putem de tare. Pentru că ei merită să fie campionii României. Hai RCM!”, e mesajul celor de la Timba.
Nici fotbaliștii nu s-au lăsat mai prejos. Antrenorul lui ACS Poli, Valentin Velcea, și-a început conferința de presă de astăzi cu un gând bun transmis lui Burcea & co. „Vreau să urez baftă echipei de rugby. Le doresc din tot sufletul să câștige campionatul la un sport frumos și bărbătesc”, a fost mesajul tehnicianului alb-negrilor.
Un nume important din istoria sportului timișorean, Dragan Petricevic, e și el alături de rugbyștii de pe Bega. Actualul antrenor al baschetbaliștilor de la CSU Sibiu a anunțat că va veni la București, pentru a asista pe viu la încleștarea dintre bănățeni și maramureșeni.
De altfel, finala Superligii de rugby a produs chiar modificări în programul altor echipe. ASU Politehnica, echipă ce își dispută meciurile de pe teren propriu în ziua de duminică, și-a devansat partida cu Olimpia Bucovăț pentru sâmbătă, ora 14.30. Modificarea de program s-a făcut la cererea suporterilor, mulți dintre susținătorii alb-violeților dorind să fie prezenți duminică, pe stadionul „Arcul de Triumf”, pentru a-i încuraja pe băieții lui Chester Williams.
Filed Under: Rugby Tagged With: bc timba, csm baia mare, dragan petricevic, RCM Timisoara, rugby, superliga, Valentin Velcea

References: CSM 
 CSM 
 csm 
 csm 
 CSM 
 csm 
 csm